ຊຽງຂວາງ ໄດ້ຮັບການຊ່ວຍເຫລືອ ດ້ານການສຶກສາ ຈາກ ສ.ເກົາຫລີ
ພະແນກສຶກສາທິການ ແລະ ກິລາ ແຂວງຊຽງຂວາງ ໄດ້ຮັບການສະໜັບສະໜູນຊ່ວຍເຫລືອ ຈາກອົງການຊຳດົງສາກົນ (Samdong International) ປະຈຳ ສ. ເກົາຫລີ ໃນການຈັດຕັ້ງປະຕິບັດ ໂຄງການພັດທະນາ ສະພາບແວດລ້ອມການສຶກສາ ແລະ ກິລາ ເຊິ່ງຈະໄດ້ດຳເນີນກິດຈະກຳ ຢູ່ 2 ເມືອງ ຄື: ໂຮງຮຽນປະຖົມສົມບູນ, ໂຮງຮຽນມັດທະຍົມສຶກສາ ບ້ານສາຍລົມ ເມືອງແປກ ແລະ ໂຮງຮຽນມັດທະຍົມສົມບູນລ້ອງປິວ ເມືອງຄຳ ໃນມູນຄ່າ 400.000 ໂດລາສະຫະລັດ.
ສຳລັບໄລຍະດຳເນີນໂຄງການນີ້ແມ່ນ 5 ປີ (2017-2022) ເຊິ່ງກິດຈະກຳຫຼັກຂອງໂຄງການ ດັ່ງກ່າວນີ້ ແມ່ນປັບປຸງບັນດາໂຮງຮຽນ ເປົ້າໝາຍທັງສາມແຫ່ງ ເພື່ອເຮັດໃຫ້ສະພາບ ແວດລ້ອມການສຶກສາ ແລະ ກິລາ ໄດ້ຮັບການພັດທະນາດີຂື້ນ, ທັງສະໜອງຫລັກສູດ ການສຶກສາຕ່າງປະເທດເຊັ່ນ: ພາສາອັງກິດ, ເກົາຫລີ, ຄອມພີວເຕີ ແລະ ອື່ນໆ ໂດຍການຮັບຮອງ ຈາກກະຊວງສຶກສາທິການ ແລະ ກິລາ. ນອກນີ້ ຍັງຈະມີການຕິດຕັ້ງການຮຽນເອເລັກໂທຣນິກ ຢູ່ໂຮງຮຽນຂອງລັດ ແລະ ບັນດາຫ້ອງການຂອງຂະແໜງສຶກສາ ຢູ່ແຂວງຊຽງຂວາງ, ສະໜອງທຶນການສຶກສາໃຫ້ເດັກນ້ອຍ ທີ່ທຸກຍາກຈຳເປັນ ບາງຄອບຄົວ, ໃຫ້ທຶນການສຶກສາ ສຳລັບນັກຮຽນລາວ ທີ່ຮຽນຢູ່ປະເທດ ສ. ເກົາຫລີ, ພັດທະນາສວນຄົວຂອງໂຮງຮຽນ ແລະ ສົ່ງເສີມການປູກການລ້ຽງ, ພັດທະນາວຽກງານກິລາ-ສິລະປະ ໃຫ້ໂຮງຮຽນ, ຝຶກອົບຮົມ ໃຫ້ຄູບາງວິຊາ ທີ່ເຫັນວ່າມີຄວາມຈຳເປັນ, ຕອບສະໜອງການສຶກສາ ຄວາມຮູ້ພື້ນຖານ ແລະ ບໍລິການສຸຂະພາບໃຫ້ໂຮງຮຽນ ແລະ ຊຸມຊົນ.
ພິທີເຊັນບົດ ບັນທຶກຄວາມເຂົ້າໃຈ (MOU) ໄດ້ມີຂຶ້ນໃນວັນທີ 14 ມິຖຸນາ 2017 ນີ້ ຢູ່ແຂວງຊຽງຂວາງ ລະຫ່ວາງ ທ່ານ ບົວລີ ພັນນາວົງ ຫົວໜ້າພະແນກສຶກສາທິການ ແລະ ກິລາ ແຂວງຊຽງຂວາງ ແລະ ທ່ານນາງ ຈັງຊຸກຮີ (Ms: Jung Sook Hee) ປະທານອົງການຊຳດົງ ສາກົນປະຈຳ ສ. ເກົາຫລີ ໂດຍຊ້ອງໜ້າຜູ້ແທນທັງສອງຝ່າຍ.
ຂ່າວ: ບຸນມີ ແສງທຸມມີ/ຂປລ
© ໂຕະນໍ້າຊາ | tonamcha.com___________